FC Bayern München

FC Bayern München je nemecký futbalový klub, ktorý sídli v Mníchove. Momentálne hrá najvyššiu nemeckú ligu Bundesligu. Bayern Mníchov je jedným z najúspešnejších futbalových klubov v histórii futbalu a najúspešnejším futbalovým klubom v Nemecku. Klub získal dvakrát Interkontinentálny pohár, šiesť krát vyhral Ligu majstrov UEFA, raz Pohár UEFA a Pohár víťazov pohárov, na domácej pôde získal klub 33-krát titul v Bundeslige a 20-krát získal Nemecký pohár.
Bayern Mníchov je jedným z troch profesionálnych futbalových klubov v Mníchove. Jeho mestským rivalom je klub TSV 1860, ktorý bol úspešný hlavne v 1960-tych rokoch.
Okrem futbalu má tento športový klub aj oddiely šachu, hádzanej, basketbalu, gymnastiky, bowlingu, stolného tenisu.
História.
Založenie klubu.
Bayern Mníchov bol založený v roku 1900 členmi Mníchovského gymnastického klubu. Klub hral svoje prvé zápasy v oblastnej Bavorskej lige. Prvý úspech prišiel v roku 1926, kedy Bayern Mníchov vyhral Majstrovstvá južného Nemecka, úspech zopakoval o dva roky neskôr. Prvú národnú trofej Bayern Mníchov získal v roku 1932, keď v rozhodujúcom zápasom ligového ročníka zdolal Eintracht Frankfurt 2:0. Príchod Hitlerovho režimu dal náhly koniec vývoju Bayernu. Prezident a tréner, ktorí boli obaja židovského pôvodu opustili Nemeckú ríšu. V najbližších rokoch sa preto Bayern Mníchov prezýval "Klub Žida".
1950-te roky.
Po vojne sa Bayern Mníchov stal členom južnej konferencie nemeckej prvej divízie "Oberliga-Süd". Klub vtedy patril medzi lepšie tímy. Koncom päťdesiatych rokov prišli finančné problémy. Továrnik Roland Endler poskytoval Bayernu Mníchov množstvo finančných prostriedkov a bol odmenený štyrmi rokmi pri kormidle klubu. 
1960-te roky.
V roku 1963 sa všetky "Oberligy" spojili do jednej národnej súťaže, Bundesligy. Do základnej zostavy sa začali presadzovať mladé talenty ako Franz Beckenbauer, Gerd Müller alebo Sepp Maier, ktorí sa potom stali najväčšími hviezdami klubu. V prvej bundesligovej sezóne Bayern Mníchov skončil tretí a vyhral Nemecký pohár. Kvalifikoval sa do Pohára víťazov pohárov, ktorý v nasledujúcom roku vyhral. V dramatickom finále proti škótskemu Glasgow Rangers skóroval v predĺžení Franz Roth, Bayern Mníchov vyhral 1:0. V roku 1967 prevzal tím tréner Branko Zebec a Bayern Mníchov získal svoj prvý double.
1970-te roky.
V roku 1970 prevzal tím tréner Udo Lattek. Po získaní pohára v jeho prvej sezóne viedol Bayern Mníchov k ich tretiemu ligovému titulu. Rozhodujúci zápas sezóny 1971/72 proti FC Schalke 04 bol prvý zápas hrajúci sa na novom Olympijskom štadióne a bol zároveň prvým naživo vysielaným zápasom bundesligovej histórie. Bayern Mníchov zdolal Schalke 5:1. Bayern Mníchov vyhral ďalšie dva ligové ročníky, ale vrchol nastal v roku 1974, keď vo finále PMEK Bayern porazil Atlético Madrid 4:0. V nasledujúcej sezóne Bayern Mníchov obhájil víťazstvo v Lige majstrov proti Leeds United AFC. O rok neskôr v Glasgowe Bayern Mníchov porazil vo finále AS Saint-Étienne a stal sa tak tretím klubom, ktorý dokázal vyhrať Ligu majstrov v troch po sebe idúcich ročníkoch. Posledná trofej získaná v tejto ére bolo víťazstvo v Interkontinentálnom pohári. Vo finále porazili Cruzeiro.
1980-te a 1990-te roky.
Osemdesiate roky boli obdobím veľkých zmien vo vedení a finančných ťažkostí. V Nemecku sa síce Bayernu Mníchov relatívne darilo, ale v Európe sa klub nepresadzoval. Úspech na európskom poli sa dostavil až v roku 1996 v pohári UEFA, keď vo finále podľahlo Bayernu Mníchov Bordeaux. 
2000-te roky.
Od roku 1998 až do roku 2004 bol Bayern trénovaný Ottmarom Hitzfeldom, ktorý sa stal najúspešnejším trénerom klubu všetkých dôb. V Hitzfeldovej prvej sezóne Bayern Mníchov vyhral Bundesligu a bol blízko triumfu v Lige majstrov, vo finále však podľahol Manchesteru United 2:1. V roku 2001 Bayern Mníchov vyhral tretí ligový titul po sebe a po dvadsiatich piatich rokoch získal titul v Lige majstrov. Tentoraz sa finále rozhodlo až po penaltách, kde bol lepší Bayern Mníchov. V sezóne 2001/02 Bayern Mníchov vyhral svoj druhý Interkontinentálny pohár.V sezóne 2005/06 sa Bayern sťahoval do nového štadiónu. V ligovom ročníku 2006/07 skončil Bayern až štvrtý, preto nastali veľké zmeny v kádri. Odišli napríklad hráči ako Owen Hargreaves, Claudio Pizzarro alebo Roy Makaay a naopak do kádra prišli futbalisti Luca Toni, Miroslav Klose a Franck Ribéry. Veľké nákupy sa oplatili a Bayern Mníchov dominoval nasledujúcemu ročníku Bundesligy, vyhral Nemecký pohár DFB Pokal a v pohári UEFA Bayern Mníchov zastavil až neskorší víťaz Zenit Petrohrad. V lige majstrov prehral vo finále 2011/12 proti Chelsea FC.
Sezóna 2012/13.
Bayern Mníchov vyhral Ligu Majstrov naposledy pred 7 rokmi, keď sa mu podarilo poraziť v nemeckom finále vo Wembley Borussiu Dortmund 2:1. Sezóna 2012/2013 je pre Bayern Mníchov najúspešnejšou v histórii, pretože sa mu ako prvému nemeckému klubu podarilo vyhrať domácu Bundesligu, Nemecký pohár a Ligu Majstrov v jednom súťažnom ročníku. Okrem toho dosiahol viacero rekordov ako napríklad najviac bodov v lige (91 bodov) alebo najväčší bodový rozdiel na konci sezóny medzi prvým a druhým tímom (25 bodov). 
Sezóna 2013/14.
V sezóne 2013/2014 sa FC Bayernu podarilo po 10. krát vyhrať domácu Bundesligu i Nemecký pohár v jednom ročníku. V Lige majstrov ich v semifinále po výsledkoch 0:1 a 0:5 vyradil neskorší víťaz Real Madrid.
Sezóna 2014/15.
V sezóne 2014/2015 vyhral Bayern Bundesligu so 79 bodmi, v ktorej dosia li 10 bodový náskok pred druhým Wolfsburgom. V Nemeckom pohári ich v semifinále vyradila Borussia Dortmund po penaltovom rozstrele 1:1 (0:2). Aj v Lige Majstrov sa dostali do semifinále, kde podľahli FC Barcelone 3:0 a 3:2. 
Sezóna 2015/16.
Bayernu sa v Bundeslige opäť podarilo vyhrať titul. Pred druhou Borussiou Dortmund mali nádskok 10 bodov. V tejto sezóne sa Bayern tešil aj z víťazstva v DFB Pokaly, keď vo finále porazili Borussiu Dortmund po penaltách 0:0 (4:3). V Lige Majstrov Bayern skončil v semifinále, kde ho vyradil neskorší finalista Atletico Madrid po výsledkoch 0:1 a 2:1. Pre Bayern to bola smola, keďže skóre zápasov bolo 2:2 a vypadli len preto, lebo Atletico Madrid dokázalo dať gól vonku, čo sa Bayernu nepodarilo. Zhodou náhod ich už tretí rok po sebe vyradil v semifinále tím zo španielska.
Sezóna 2016/17.
Aj v sezóne 2016/17 sa Bayernu podarilo vyhrať Bundesligu a to až o 15 bodov pred nováčikom RB Lipsko. V pohári toľko šťastia nemeli, keď ich v semifinále vyradil po výsledku 2:3 neskorší víťaz Borussia Dortmund. Bayernu sa túto sezónu nedarilo ani v Lige majstrov. V štvrťfinále ich vyradil Real Madrid po výsledku 1:2 a 2:4. Po nie veľmi vydarenej sezóne sa rozhodol v Bayerne ukončiť kariéru kapitán Philipp Lahm. Kapitánsku pásku po ňom prevzal brankár Manuel Neuer.
Sezóna 2017/18.
Kedže v minulej sezóne Bayern nevyhral ani pohár ani Ligu Majstrov, rozhodol sa posilniť svoj káder 2-ročným hosťovaním ofenzívneho záložníka Jamesa Rodrigueza z Realu Madrid. Bayernu sa spočiatku v lige nedarilo a tak sa vedenie rozhodlo odvolať trénera Carla Ancelottiho a nahradiť ho skúseným Juppom Heynckesom, ktorý na lavičku Bavorov zasadol už 3-krát a prevzal tím do konca sezóny. Bayern potom opäť získal titul v Bundeslige pred druhým Schalke s nádskokom 21 bodov. V pohári sa Bayern prebojoval až do finále, kde však nestačil na Eintracht Frankfurt 1:3. V Lige Majstrov sa Bayern prebojoval do semifinále, kde však opäť nestačil na Real Madrid 1:2 a 2:2.
Sezóna 2018/19.
Bayern na začiatku tejto sezóny musel riešiť trénerskú otázku. Napokon sa rozhodol angažovať trénera Nika Kovaca z Eintrachtu Frankfurt, ktorý dokázal v predošlej sezóne poraziť práve Bayern vo finále DFB Pokalu. Aj v sezóne 2018/19 dokázal Bayern vyhrať Bundesligu. Tentokrát si však titul zabezpečili až v poslednom kole, keď doma zdolali Eintracht Frankfurt. Pohár vyhral Bayern celkom jednoznačne, keď vo finále porazili RB Lipsko 3:0 a tak vyhrali double po 3 rokoch. V Lige majstrov skončili však veľmi skoro, keď už v osemfinále nestačili na neskoršieho víťaza FC Liverpool po výsledkoch 0:0 a 1:3. Táto sezóna bola poslednou pre dvojicu legiend Frank Ribéry a Arjen Robben, ktorý ukončili kariéry. Po sezóne z Bayernu odišiel aj James Rodriguez, ktorý sa po 2 rokoch hosťovanie vrátil do Realu Madrid a Mats Hummels, ktorý znova vystriedal Bayern za Borussiu Dortmund.
Sezóna 2019/20.
Keďže na konci minulej sezóny odišli mnohé hviezdy, Bayern sa rozhodol posilniť svoje mužstvo. Ako prvé kúpili obrancu Benjamina Pavarda zo Stuttgartu za 35 mil. €, ktorého nasledoval ďalší obraca Lucas Hernandez z Atletica Madrid za 80 mil. €. Bayern posilnil aj ofenzívu, keď na hosťovanie do konca sezóny priviedol dvojicu hráčov Philippa Coutinha z FC Barcelony a Ivana Perišiča z Interu Miláno. 
Rozbehnutý Bayern však na jeseň spomalili mnohé zranenia (napr. dlhodobé zranenie defenzívneho piliera Niklasa Süleho) a odzrkadlilo sa to na výsledkoch a forme tímu. Bayern začal strácať body a prepadať sa v tabuľke, čoho vyvrcholenie bola prehra vo Frankfurte 5:1. Po tejto prehre skončil na lavičke tréner Bavorov Niko Kovac a dočasne ho nahradil Hans-Dieter Flick. Mužstvo pod jeho vedením znovu ožilo a získalo stratenú formu, čoho dôkazom bola domáca výhra hneď v ďalšom kole proti Borussii Dortmund. Hans-Dieter Flick, ktorý bol pôvodne len dočasným trénerom si stabilnými výsledkami počas jesene zabezpečil dlhodobý kontrakt do roku 2023. Keďže Bayernu stále chýbal zranený Niklas Süle, predstavenstvo klubu sa cez zimné prestupové obdobie rozhodlo angažovať na hosťovanie do konca sezóny obrancu z Realu Madrid Álvara Odriozolu. 
Na jar, ako to už býva zvykom, musel Bayern doháňať manko na prvé RB Lipsko. Bayernu sa to podarilo vďaka fantastickej forme Roberta Lewandowského, ktorý sa opäť stal s 34 gólmi najlepším strelcom ligy a aj Thomasa Müllera, ktorý pod Flickom akoby ožil a stal sa najlepším nahrávačom ligy s 21 asistenciami. Bayern mal na jar, ktorú poznačil koronavírus, naozaj neskutočnú formu, keď neprehral ani jeden zápas a body stralil len za remízu s Lipskom. Bayern vyhral Bundesligu už 8-krát za sebou, tentokrát s 13 bodovým nádskokom pred Borussiou Dortmund. 
Bayern vyhral aj DFB Pokal, keď vo finále na olympijskom štadióne v Berlíne porazili Bayer Leverkusen 4:2 a v tejto už aj tak úspešnej sezóne dokázali vyhrať aj Ligu Majstrov a tak si zaistili TREBLE, kde v play-off vyradili FC Chelsea 3:0 a 4:1, FC Barcelonu 8:2, Lyon 3:0 a vo finále porazili PSG po góle Kingsleyho Comana 1:0. Víťazstvom sa im podarilo zopakovať legendárnu sezónu 2012/13, keď vyhrali treble pod Juppopm Heinkesom.
Štadión.
FC Bayern Mníchov hrával svoje domáce zápasy od roku 1972 na Olympijskom štadióne (olympiastadion) v Mníchove. Štadión bol vybudovaný v roku 1972 pri príležitosti konania 20-tych letných olympijských hier a leží 4 km severne od centra mesta. Od 90-tych rokov sa Bayern o štadión delil s ďalším mestským klubom TSV 1860 Mníchov. V roku 2005 sa oba kluby presťahovali do nového štadiónu Allianz Arena, kde Bayern hráva dodnes. Klub TSV 1860 Mníchov sa v roku 2017 po zostupe do 4. ligy presunul na Grünwalder Stadion.
Súčasná zostava.
"Aktuálne k dátumu 15.11.2021"
Zdroj.
TransferMarkt.de: "FC Bayern München"